The Finn episode from «A Rí richid, réidig dam»
Gilla In Chomded húa Cormaic
I nArd Chaille cáilti clé,
i Múscraigi trí Maige,
a chend síar ri Liaic Sinnaig,
adnacht Find cu flathminnaib.
Glasdíc ainm dó ar tús tind,
meic Morna tucsat fair Find,
secht mblíadna dó i ndeilb doraid
fo Loch Ríach fúair findchobair.
Cétrith Find, bo réim rogda,
ruc ríam re maccaib Morna,
'sen Loch nOrbsen ó Loch Ríach
timchell Connacht na cáemscíath.
I Mag Coraind co Ess Rúaid,
lám ri Cúallig mBréfni mbúain,
ri táeb Sinna mairg ba mó
cu hEchtge n-aird i n-óenló.
Isind ochtmad blíadain bí
ar tadall Temra Dathí
romarb Aillén bó lán lám
do chaindil tuid o thimpán.
‘Timpán ri cotlud!’ ar cách,
les cecha samna, gním gnáth,
cecha blíadna, búan brostud,
in chaindel ar cáemloscud.
Arsin gním sin rafáe Find
ri Saidb sochraid massech mind,
ocus Sadb, do tháibthid treb
ba Find cáem a cétmunter.
Dalluid Find ra héicsi n-aird
ar ecla Cuind chlaidebgairg,
Cethern mac Fintain frecair,
rap é a aite airchetail.
Tucait fíanna Find íar feiss
do dígail Orcbéil éicis,
in ben síde a Sléib Slánga
rolái dí In ngním ngargdána.
Dia ragab fíannas cu feib
rap é a uide In n-aidchi-sin:
ó Brí Éle, dúthaig tor,
cu Slíab Mairg meic Eidlicon.
Ó Sléib Mairge, gnímrad gand,
síar co Slíab dá Chích nAnand,
cu Inber Colptha rachind
ri hoiss Fiaclaig meic Conchind.
Ó Inber Colptha, cuman,
cu Slíab Slánga sáerUlad,
ótá sein, ba tolgda In tóir,
co Inber Colptha achétóir.
Radíth Find húa Fidga ic feiss
i ndígail Orcbéil éicis;
tíar oc Cíchib, comal ngrind,
di sleig Fiaclaig meic Conchind.
Dá senrand rachúala Find
i ndumu Chích úasa chind:
‘ragáet húa Fidga fossad’
dun rand díb ba dergthossach.
‘Is neim In gáe,’ tossach trén
don rund aile nínaithgén,
and rascúala íar ngním gaile
aidchi samna sorchaide.
Secht n-aige ic Sléib Blod meic Con
cétfíadach Find, feidm finndron,
cind secht mblíadna fo míad mind
ic Abaill na Fían forfind.
Long lán d'ór, d'argut ága
tuc do In ben a Sléib Slánga,
derb lind iss é cétchrod cain
tuc dond féin re ardfodail.
D'Érnaib Cermna a máthair múad
Torba ingen hEich inn úag;
Find mac Geóir mac dá máthair,
rí Lámairgi ind láech-láthair.
Is d'athair Cháilti na celg
bo ainm Lethi Lethancherd,
Cáilti, tacrait lind láidi,
mac sethar Find findcháemi.
Ár bi bruth d'echaib ríg Ruis
do mnái ra comlund a chuiss,
andsin rucad Cáilti cáid
i n-óenuch corcra Colmáin.
Is é oenfer d'fíannaib Find
cusa mberar genelach grind,
in Cáilte-sin, ségda de,
úad rachinset Cáiltraige.
Ochtur do Cháilti im chend Find,
Corra Is úa Daim derg dilind,
Cas, Cur, Escrú Is Aithni,
Oll Is Nena núagnithi.
Is é sét Is ferr fúair Find,
fidchell Chrimthaind, lánderb lim,
radasfolaig Fíachra Fáil
inn-airiur Chrimthaind Níad Náir.
Glassi fúair Find, fecht réil ríam,
ní ní acht airget a findgrían,
brunnid sairdes sech In scé
& acus d'Albine.
Atbert Ossín: 'in sét séim
is ingantu fúair Find féin,
is é cen daermúich daille
cochlán caemdlúith Crothrainne.'
Ór a indech, airget foé,
mín re cnes a chocoé,
ba cú, ba duine, ba dam
ra impúd, ra aitherrach.
Fiú cóicait cumal cipé,
rogníth i Tír Tairngere,
re trichait mblíadna i Maig Mell
ri cóicait cíalla cémend.
Tricha sét, ní gáes fir buirb,
tall Find a cráes In chorrbuilg,
íar nguin Glonda 'cunn áth oll
is Léith Lúachra na llúathbond.